Հաշիմիյա Ահամադա

Հաշիմիյա Ահամադա (ֆրանսերեն՝ Hachimiya Ahamada, ), կոմորյան արմատներով ֆրանսիացի կինոռեժիսոր, որը մի շարք ֆիլմեր է նկարահանել Կոմորյան կղզիների բնակիչների և կոմորյան սփյուռքի մասին։

Կենսագրություն 

Ծնվել է ֆրանսիական Դյունկերկ քաղաքում, Կոմորյան կղզիներից գաղթածների ընտանիքում։ Դեռ պատանեկան տարիքում, մասնակցելով ծննդավայրում գործող տեսանկարահանման ստուդիայի պարապմունքներին, մի քանի փաստավավերագրական ֆիլմ է նկարահանել։ Հետագայում ուսանել է Բրյուսելի Institut national supérieur des arts du spectacle et des techniques de diffusion (INSAS) ինստիտուտում, որն ավարտել է 2004 թվականին՝ ստանալով կինոռեժիսորի մասնագիտացում։ 2008 թվականին Հաշիմիյա Ահամադան Կոմորյան կղզիներում նկարահանել է La Résidence Ylang Ylang կարճամետրաժ դրաման, որը ցուցադրվել է երեքուկես տասնյակից ավելի միջազգային կինոփառատոներում, ընդ որում՝ արժանացել է նաև Կաննի հեղինակավոր կինոփառատոնում, քննադատների շաբաթի ընթացքում ցուցադրվելու պատվին։ La Résidence Ylang Ylang կինոնկարը մրցանակներ է շահել  մի շարք միջազգային կինոփառատոներում, մասնավորապես՝ 
 Ֆրանկոֆոնիայի փառատոնի մրցանակ «Լավագույն սցենար» անվանակարգում, Վո-ան-Վալեն , 2009
 Procirep մրցանակ (ռեժիսուրայի համար), կարճամետրաժ կինոնկարների փառատոնում. Կլերմոն Ֆերան, 2009
 Կարճամետրաժ ֆիլմերի մրցույթի գլխավոր մրցանակ Ուիդայի միջազգային Quintessence փառատոնում
 Ժյուրիի հատուկ պատվոգիր՝ Աֆրիկայի, Ասիայի և Լատինական Ամերիկայի երկրների միջազգային կինոփառատոնում, Միլան, 2009։

Հաշիմիյա Ահամադան 2018 թվականին սկսել էր աշխատել Maïssane ou le Cantique des astresլիամետրաժ գեղարվեստական ֆիլմի վրա:

Ֆիլմագրություն 

 Feu leur rêve, կարճամետրաժ, փաստավավերագրական, 2004.
 La Résidence Ylang Ylang, կարճամետրաժ, դրամա, 2008.
 Ivresse d’une Oasis, փաստավավերագրական, 2011.

Ծանոթագրություններ 

Ֆրանսիացի կինոռեժիսորներ
Ֆրանսիացի սցենարիստներ